กฎกระทรวงแบ่งส่วนราชการเป็นกองบังคับการหรือส่วนราชการอย่างอื่น ในสำนักงานตำรวจแห่งชาติ (ฉบับที่ 10) พ.ศ. 2562

กฎกระทรวง
แบ่งส่วนราชการเป็นกองบังคับการหรือส่วนราชการอย่างอื่น
ในสำนักงานตำรวจแห่งชาติ
(ฉบับที่ ๑๐)
พ.ศ. ๒๕๖๒[๑]

อาศัยอำนาจตามความในมาตรา ๕ วรรคหนึ่ง และมาตรา ๑๐ วรรคสอง
แห่งพระราชบัญญัติตำรวจแห่งชาติ พ.ศ. ๒๕๔๗ นายกรัฐมนตรีออกกฎกระทรวงไว้
ดังต่อไปนี้

ข้อ ๑  ให้ยกเลิกความใน
(๔) ของ (ก) ของ ๑.๑ ส่วนราชการที่มีฐานะเทียบกองบัญชาการของ (๑) ในข้อ ๒
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(๔) กองแผนงานกิจการพิเศษ ประกอบด้วย
๑) ฝ่ายอำนวยการ
๒) กลุ่มงานแผนถวายความปลอดภัยและกิจการพิเศษ
๓) กลุ่มงานจิตอาสาพัฒนา
๔) กลุ่มงานจิตอาสาภัยพิบัติและจิตอาสาเฉพาะกิจ
๕) กลุ่มงานขับเคลื่อนการถวายความปลอดภัยในพื้นที่
๖) กลุ่มงานวิเคราะห์และประเมินผล

ข้อ ๒  ให้เพิ่มความต่อไปนี้เป็น
(๔/๑) ของ (ก) ของ ๑.๑ ส่วนราชการที่มีฐานะเทียบกองบัญชาการ ของ (๑) ในข้อ ๒
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(๔/๑) กองแผนงานความมั่นคง ประกอบด้วย
๑) ฝ่ายอำนวยการ
๒) กลุ่มงานการรักษาความปลอดภัย
๓) กลุ่มงานความมั่นคง
๔) กลุ่มงานจราจร
๕) กลุ่มงานการป้องกันและบรรเทาสาธารณภัยและสิ่งแวดล้อม
๖) กลุ่มงานวิเคราะห์และประเมินผล

ข้อ ๓  ให้ยกเลิกความใน
(๓) ของ (ง) ของ ๑.๑ ส่วนราชการที่มีฐานะเทียบกองบัญชาการของ (๑) ในข้อ ๒
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(๓) กองงบประมาณ ประกอบด้วย
๑) ฝ่ายอำนวยการ
๒) ฝ่ายยุทธศาสตร์และแผนงบประมาณภาพรวม
๓) - ๘) ฝ่ายงบประมาณ ๑ - ๖
๙) ฝ่ายวิชาการ

ข้อ ๔  ให้ยกเลิกความใน
(ง) และ (จ) ของ (๑) ของ ๑. สานักงานผู้บัญชาการตำรวจแห่งชาติในข้อ ๓
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ และให้ใช้ความต่อไปนี้แทน
(ง) กองแผนงานกิจการพิเศษ มีอำนาจหน้าที่ ดังต่อไปนี้
๑) เป็นฝ่ายอำนวยการด้านยุทธศาสตร์ในการจัดทำแผนถวายความปลอดภัยในภาพรวมของสำนักงานตำรวจแห่งชาติเกี่ยวกับการถวายความปลอดภัยสำหรับองค์พระมหากษัตริย์
พระราชินี พระรัชทายาท พระบรมวงศานุวงศ์ตั้งแต่ชั้นพระองค์เจ้าขึ้นไป ผู้สำเร็จราชการแทนพระองค์
ผู้แทนพระองค์ซึ่งเป็นพระบรมวงศานุวงศ์ตั้งแต่ชั้นพระองค์เจ้าขึ้นไป
และบุคคลที่ทรงพระกรุณาโปรดเกล้าฯ รับเป็นพระราชอาคันตุกะ
๒) เสนอความเห็นเพื่อประกอบการพิจารณาและจัดทำแผน แผนงาน โครงการ
และยุทธศาสตร์ และดำเนินการเกี่ยวกับงานด้านจิตอาสาตามกิจกรรมจิตอาสาพระราชทานในภาพรวมของสำนักงานตำรวจแห่งชาติ
และงานกิจการพิเศษ
๓) ดำเนินการวิเคราะห์โครงการ แผนงาน กิจกรรมต่าง ๆ
เกี่ยวกับการถวายความปลอดภัย งานด้านจิตอาสาตามกิจกรรมจิตอาสาพระราชทาน
และงานกิจการพิเศษ
๔) ประสานความร่วมมือกับองค์กรอื่นทั้งภาครัฐและภาคเอกชนในการดำเนินงานด้านจิตอาสาตามกิจกรรมจิตอาสาพระราชทาน
และงานกิจการพิเศษให้เป็นไปด้วยความเรียบร้อยและเกิดประสิทธิภาพ
๕) ให้คาปรึกษา แนะนำแก่หน่วยงานในสังกัดสำนักงานตำรวจแห่งชาติเกี่ยวกับงานด้านจิตอาสาตามกิจกรรมจิตอาสาพระราชทาน
และงานกิจการพิเศษให้เป็นไปด้วยความเรียบร้อยและเกิดประสิทธิภาพ
๖) จัดทำแนวทางในการขับเคลื่อน บริหารจัดการ และดำเนินการเกี่ยวกับการฝึกอบรม
เพิ่มพูนความรู้ และทักษะของข้าราชการตำรวจในสำนักงานตำรวจแห่งชาติผู้ปฏิบัติหน้าที่ถวายความปลอดภัยในพื้นที่
๗) ดำเนินการเกี่ยวกับการจัดฝึกอบรม เพิ่มพูนความรู้
และทักษะในการปฏิบัติงานด้านจิตอาสาตามกิจกรรมจิตอาสาพระราชทานให้แก่ข้าราชการตำรวจในสำนักงานตำรวจแห่งชาติ
๘) ดำเนินการเกี่ยวกับการประเมินผลการปฏิบัติงานด้านการถวายความปลอดภัย
งานด้านจิตอาสาตามกิจกรรมจิตอาสาพระราชทาน และงานกิจการพิเศษของหน่วยงานในสังกัดสำนักงานตำรวจแห่งชาติ
๙) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้องหรือที่ได้รับมอบหมาย
(จ) กองแผนงานความมั่นคง มีอำนาจหน้าที่ ดังต่อไปนี้
๑) เสนอความเห็นเพื่อประกอบการพิจารณาในการจัดทำแผนยุทธศาสตร์ด้านความมั่นคง
การจราจร การป้องกันและบรรเทาสาธารณภัยและสิ่งแวดล้อม การบริการสังคมของสำนักงานตำรวจแห่งชาติ
และการรักษาความปลอดภัยบุคคลและสถานที่สำคัญ
๒) ดำเนินการวิเคราะห์ปัจจัยคุกคามทั้งภายในและภายนอกที่ส่งผลกระทบต่อความมั่นคงในภาพรวม
และจำแนกรายพื้นที่ตามวงรอบที่สำนักงานตำรวจแห่งชาติกำหนด
๓) วางแผนการปฏิบัติด้านความมั่นคง การจราจร
การป้องกันและบรรเทาสาธารณภัยและสิ่งแวดล้อม การบริการสังคม
และการรักษาความปลอดภัยบุคคลและสถานที่สำคัญให้เป็นไปตามนโยบายหรือยุทธศาสตร์ของสำนักงานตำรวจแห่งชาติ
และเสนอแนวทาง แผน แผนงานและโครงการ
เพื่อเพิ่มประสิทธิภาพในการปฏิบัติงานของข้าราชการตำรวจ
๔) ดำเนินการเกี่ยวกับการรณรงค์เสริมสร้างความมั่นคง
ป้องกันอุบัติเหตุจราจร การพัฒนาระบบและมาตรฐานงานจราจร
การป้องกันและบรรเทาสาธารณภัยและสิ่งแวดล้อมและการบริการสังคม
๕) ส่งเสริมและสนับสนุนหน่วยงานของรัฐและภาคเอกชน
ตลอดจนชุมชนเพื่อให้มีส่วนร่วมในการเสริมสร้างความมั่นคง การจัดการจราจร
การป้องกันและบรรเทาสาธารณภัยและสิ่งแวดล้อม และการบริการสังคม
๖) ประสานความร่วมมือกับสำนักงานเทคโนโลยีสารสนเทศและการสื่อสารหรือหน่วยงานอื่นที่เกี่ยวข้องเพื่อกำหนดมาตรฐานการนำเทคโนโลยีและวิทยาการมาสนับสนุนงานด้านการรักษาความปลอดภัยบุคคลและสถานที่สำคัญ ความมั่นคง
การจราจร การป้องกัน และบรรเทาสาธารณภัยและสิ่งแวดล้อม และการบริการสังคม
๗) ให้คำปรึกษา แนะนำแก่หน่วยงานในสังกัดสำนักงานตำรวจแห่งชาติเกี่ยวกับระบบและมาตรฐานการจัดการด้านการรักษาความปลอดภัยบุคคลและสถานที่สำคัญ
ความมั่นคง การจราจร การป้องกันและบรรเทาสาธารณภัยและสิ่งแวดล้อม
และการบริการสังคม
๘)
จัดให้มีระบบการตรวจสอบมาตรฐานเจ้าหน้าที่จราจรและส่งเสริมการพัฒนาคุณภาพมาตรฐานในวิชาชีพการจราจร
การป้องกันและบรรเทาสาธารณภัยและสิ่งแวดล้อมและการบริการสังคม
๙) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง
หรือที่ได้รับมอบหมาย

ข้อ ๕  ให้เพิ่มความต่อไปนี้เป็น
(ฉ) ของ (๑) ของ ๑. สำนักงานผู้บัญชาการตำรวจแห่งชาติในข้อ ๓
แห่งกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒
(ฉ) กองวิจัย มีอำนาจหน้าที่ ดังต่อไปนี้
๑) ดำเนินการเกี่ยวกับการวิจัย เพื่อพัฒนาระบบ รูปแบบ เทคนิค
ยุทธวิธีตำรวจและวิธีปฏิบัติงานของเจ้าหน้าที่ตำรวจ
ตลอดจนสนับสนุนให้มีการถ่ายทอดการพัฒนาด้านต่าง ๆ ให้แก่หน่วยงานในสังกัดสำนักงานตำรวจแห่งชาติ
๒) ดำเนินการเกี่ยวกับงานประเมินผลการปฏิบัติงานตามนโยบายหรือยุทธศาสตร์ด้านต่าง ๆ ในภาพรวมของสำนักงานตำรวจแห่งชาติ
๓)
ติดต่อประสานความร่วมมือกับสถาบันการศึกษาหรือองค์กรอื่นทั้งภาครัฐและภาคเอกชน
เพื่อส่งเสริมให้ชุมชนมีส่วนร่วมในการวิจัยและพัฒนาการปฏิบัติงานของสำนักงานตำรวจแห่งชาติ
๔) ปฏิบัติงานร่วมกับหรือสนับสนุนการปฏิบัติงานของหน่วยงานอื่นที่เกี่ยวข้อง
หรือที่ได้รับมอบหมาย

ข้อ ๖  บรรดากฎกระทรวง
ระเบียบ ข้อกำหนด ข้อบังคับ ประกาศ หรือคำสั่งในเรื่องใดที่มีอยู่ในวันก่อนวันที่กฎกระทรวงนี้ใช้บังคับซึ่งอ้างถึงฝ่ายอำนวยการ
กลุ่มงานกิจการพิเศษ กลุ่มงานความมั่นคง กลุ่มงานจราจร กลุ่มงานบริการประชาชน
และกลุ่มงานวิเคราะห์และประเมินผลในกองแผนงานกิจการพิเศษ ในสังกัดสำนักงานยุทธศาสตร์ตำรวจ
ให้ถือว่ากฎกระทรวง ระเบียบ ข้อกำหนด ข้อบังคับ ประกาศ หรือคำสั่งในเรื่องนั้นอ้างถึงฝ่ายอำนวยการ
กลุ่มงานการรักษาความปลอดภัย กลุ่มงานความมั่นคง กลุ่มงานจราจร
กลุ่มงานป้องกันและบรรเทาสาธารณภัยและสิ่งแวดล้อมและกลุ่มงานวิเคราะห์และประเมินผล
ในกองแผนงานความมั่นคง ในสังกัดสำนักงานยุทธศาสตร์ตำรวจ ตามกฎกระทรวงแบ่งส่วนราชการเป็นกองบังคับการหรือส่วนราชการอย่างอื่นในสำนักงานตำรวจแห่งชาติ
พ.ศ. ๒๕๕๒ ซึ่งแก้ไขเพิ่มเติมโดยกฎกระทรวงนี้ แล้วแต่กรณี

ให้ไว้ ณ วันที่ ๒๔ มกราคม พ.ศ. ๒๕๖#
พลเอก ประยุทธ์  จันทร์โอชา
นายกรัฐมนตรี

หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่เป็นการสมควรแก้ไขเพิ่มเติมอำนาจหน้าที่และการแบ่งส่วนราชการภายในกองแผนงานกิจการพิเศษ
ในสังกัดสำนักงานยุทธศาสตร์ตำรวจ เพื่อรองรับภารกิจด้านการจัดทำแผนยุทธศาสตร์การถวายความปลอดภัย
และงานจิตอาสาพระราชทานตามแนวพระราชดำริไปสู่การปฏิบัติให้เกิดผลเป็นรูปธรรม
รวมทั้งจัดตั้งกองแผนงานความมั่นคง ในสังกัดสำนักงานยุทธศาสตร์ตำรวจ เพื่อรับผิดชอบภารกิจที่รับโอนมาจากภารกิจเดิมของกองแผนงานกิจการพิเศษ
ตลอดจนแก้ไขเพิ่มเติมการแบ่งส่วนราชการภายในกองงบประมาณ ในสังกัดสำนักงานงบประมาณและการเงิน
เพื่อรองรับภารกิจด้านงบประมาณในผลผลิตการถวายความปลอดภัยพระมหากษัตริย์และพระบรมวงศานุวงศ์
 ทั้งนี้
เพื่อให้สอดคล้องกับภารกิจที่เพิ่มขึ้นและเหมาะสมกับสภาพของงานที่เปลี่ยนแปลงไปอันจะทำให้การปฏิบัติภารกิจตามอำนาจหน้าที่มีประสิทธิภาพและประสิทธิผลยิ่งขึ้น
 จึงจำเป็นต้องออกกฎกระทรวงนี้

พัชรภรณ์/จัดทำ
๗
กุมภาพันธ์ ๒๕๖๒

[๑] ราชกิจจานุเบกษา เล่ม ๑๓๖/ตอน
๑๒ ก/หน้า ๑/๒๗ มกราคม ๒๕๖๒